CELEX: 32013D0056
Language: el
Date: 2013-01-22 00:00:00
Title: 2013/56/ΕΕ: Εκτελεστική απόφαση του Συμβουλίου, της 22ας Ιανουαρίου 2013 , για την τροποποίηση της απόφασης 2010/39/ΕΕ με την οποία επιτρέπεται στην Πορτογαλική Δημοκρατία να εξακολουθήσει να εφαρμόζει μέτρο παρέκκλισης από τα άρθρα 168, 193 και 250 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

25.1.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 22/17
            
         ΕΚΤΕΛΕΣΤΙΚΉ ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 22ας Ιανουαρίου 2013
   για την τροποποίηση της απόφασης 2010/39/ΕΕ με την οποία επιτρέπεται στην Πορτογαλική Δημοκρατία να εξακολουθήσει να εφαρμόζει μέτρο παρέκκλισης από τα άρθρα 168, 193 και 250 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
   (2013/56/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (1), και ιδίως το άρθρο 395 παράγραφος 1,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Με επιστολή που πρωτοκολλήθηκε στη Γενική Γραμματεία της Επιτροπής στις 18 Απριλίου 2012, η Πορτογαλία ζήτησε την άδεια να εξακολουθήσει να εφαρμόζει ειδικό μέτρο το οποίο είχε προγενέστερα εγκριθεί με την εκτελεστική απόφαση 2010/39/ΕΕ του Συμβουλίου (2), κατά παρέκκλιση από τις διατάξεις της οδηγίας 2006/112/ΕΚ που διέπουν το δικαίωμα έκπτωσης, τους υπόχρεους του φόρου και την υποχρέωση υποβολής δήλωσης ΦΠΑ.
            
         
               (2)
            
            
               Σύμφωνα με το άρθρο 395 παράγραφος 2 δεύτερο εδάφιο της οδηγίας 2006/112/ΕΚ, η Επιτροπή ενημέρωσε τα άλλα κράτη μέλη, με επιστολή της 1ης Ιουνίου 2012, σχετικά με το αίτημα που υπέβαλε η Πορτογαλία. Η Επιτροπή ενημέρωσε την Πορτογαλία με επιστολή της 6ης Ιουνίου 2012 ότι διέθετε όλες τις απαραίτητες πληροφορίες για την εξέταση του αιτήματος.
            
         
               (3)
            
            
               Το μέτρο παρέκκλισης που εφάρμοσε η Πορτογαλία αποκλίνει από τις διατάξεις της οδηγίας 2006/112/ΕΚ, δεδομένου ότι επιτρέπει την εφαρμογή ειδικού προαιρετικού καθεστώτος το οποίο αφορά συγκεκριμένες επιχειρήσεις που δραστηριοποιούνται στον τομέα των κατ’ οίκον πωλήσεων, οι οποίες πληρούν ειδικές προϋποθέσεις στις περιπτώσεις που τους παρέχεται από τις αρμόδιες φορολογικές αρχές η άδεια («εγκεκριμένες επιχειρήσεις»). Οι επιχειρήσεις αυτές εφαρμόζουν ιδιαίτερο επιχειρηματικό μοντέλο πωλώντας τα προϊόντα τους απευθείας σε παρένθετους λιανοπωλητές, οι οποίοι, με τη σειρά τους, πωλούν τα ίδια προϊόντα απευθείας στους τελικούς καταναλωτές.
            
         
               (4)
            
            
               Το μέτρο αποτελεί παρέκκλιση από το άρθρο 168 της οδηγίας 2006/112/ΕΚ, που διέπει το δικαίωμα των υποκείμενων σε φόρο προς έκπτωση του ΦΠΑ ο οποίος επιβάλλεται σε αγαθά που τους παραδίδονται και υπηρεσίες που τους παρέχονται για τις ανάγκες των φορολογητέων πράξεών τους, παραχωρώντας στις εγκεκριμένες επιχειρήσεις το δικαίωμα έκπτωσης του ΦΠΑ που οφείλεται ή καταβάλλεται από τους λιανοπωλητές τους για τα αντίστοιχα αγαθά που τους έχουν παραδοθεί.
            
         
               (5)
            
            
               Το μέτρο αποτελεί παρέκκλιση από το άρθρο 193 της οδηγίας 2006/112/ΕΚ, που διέπει την υποχρέωση καταβολής του ΦΠΑ καθορίζοντας τις εγκεκριμένες επιχειρήσεις στις οποίες εφαρμόζεται το καθεστώς ως υπόχρεες σε καταβολή του ΦΠΑ με τον οποίο επιβαρύνονται οι παραδόσεις αγαθών που πραγματοποιούν οι λιανοπωλητές τους στους τελικούς καταναλωτές
            
         
               (6)
            
            
               Το μέτρο αποτελεί παρέκκλιση από το άρθρο 250 της οδηγίας 2006/112/ΕΚ, που διέπει την υποχρέωση υποβολής δήλωσης ΦΠΑ, δεδομένου ότι μεταβιβάζει στις εγκεκριμένες επιχειρήσεις την υποχρέωση υποβολής δήλωσης ΦΠΑ των λιανοπωλητών όσον αφορά τα αγαθά που αυτές παραδίδουν στους λιανοπωλητές και όσον αφορά την παράδοση των εν λόγω αγαθών στους τελικούς καταναλωτές.
            
         
               (7)
            
            
               Η παρέκκλιση μπορεί να εφαρμοστεί μόνο σε επιχειρήσεις των οποίων ο συνολικός κύκλος εργασιών προέρχεται από κατ’ οίκον πωλήσεις που πραγματοποιούν λιανοπωλητές οι οποίοι ενεργούν εξ ονόματός τους και για δικό τους λογαριασμό, υπό την προϋπόθεση ότι όλα τα προϊόντα που πωλεί η επιχείρηση περιλαμβάνονται σε προκαθορισμένο τιμοκατάλογο που εφαρμόζεται στο στάδιο της τελικής κατανάλωσης και ότι οι επιχειρήσεις πωλούν απευθείας τα προϊόντα τους σε λιανοπωλητές οι οποίοι, με τη σειρά τους, τα πωλούν απευθείας στους τελικούς καταναλωτές.
            
         
               (8)
            
            
               Η παρέκκλιση έχει ως αποτέλεσμα να διασφαλίζεται ότι ο ΦΠΑ που εισπράττεται στο στάδιο του λιανικού εμπορίου επί της πώλησης των προϊόντων των εγκεκριμένων επιχειρήσεων καταβάλλεται στο Δημόσιο, συμβάλλοντας με τον τρόπο αυτό στην πρόληψη της φοροδιαφυγής. Διευκολύνει επίσης τη φορολογική διοίκηση, απλουστεύοντας προς όφελος της φορολογικής αρχής τους τρόπους είσπραξης του ΦΠΑ και μειώνοντας τις υποχρεώσεις των λιανοπωλητών σε θέματα ΦΠΑ.
            
         
               (9)
            
            
               Σύμφωνα με τις πληροφορίες που διαβίβασε η Πορτογαλία, τα πραγματικά και νομικά περιστατικά που δικαιολογούσαν την εφαρμογή της παρέκκλισης δεν έχουν μεταβληθεί και εξακολουθούν να ισχύουν. Ως εκ τούτου, είναι σκόπιμο να επιτραπεί στην Πορτογαλία να εξακολουθήσει να εφαρμόζει το εν λόγω μέτρο ώστε να καταστεί δυνατή η επανεξέταση της αναγκαιότητας και της αποτελεσματικότητας του.
            
         
               (10)
            
            
               Σε περίπτωση που η Πορτογαλία κρίνει ότι είναι αναγκαία περαιτέρω παράταση πέραν του 2015, θα πρέπει να συνυποβάλει στην Επιτροπή μαζί με το αίτημα παράτασης έκθεση σχετικά με την εφαρμογή της παρέκκλισης, το αργότερο έως την 31η Μαρτίου 2015, ώστε να προβλεφθεί επαρκής χρόνος για την εξέταση του αιτήματος από την Επιτροπή και, σε περίπτωση υποβολής πρότασης από την Επιτροπή, για την έγκρισή της από το Συμβούλιο.
            
         
               (11)
            
            
               Η παρέκκλιση θα έχει αμελητέα επίπτωση στα συνολικά φορολογικά έσοδα της Πορτογαλίας στο στάδιο της τελικής κατανάλωσης και δεν θα έχει αρνητικές συνέπειες στους ιδίους πόρους της Ένωσης που προέρχονται από τον φόρο προστιθέμενης αξίας.
            
         
               (12)
            
            
               Συνεπώς, θα πρέπει να τροποποιηθεί αναλόγως η εκτελεστική απόφαση 2010/39/ΕΕ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η εκτελεστική απόφαση 2010/39/ΕΕ τροποποιείται ως εξής:
   
               1)
            
            
               Στο άρθρο 4 δεύτερη παράγραφος, η «31η Δεκεμβρίου 2012» γίνεται «31η Δεκεμβρίου 2015».
            
         
               2)
            
            
               Προστίθεται το ακόλουθο άρθρο:
               «Άρθρο 4α
               Κάθε αίτημα για παράταση του ειδικού μέτρου που προβλέπεται στην παρούσα απόφαση υποβάλλεται στην Επιτροπή το αργότερο έως τις 31 Μαρτίου 2015. Το αίτημα συνοδεύεται από έκθεση σχετικά με την εφαρμογή του μέτρου.».
            
         Άρθρο 2
   Η παρούσα απόφαση παράγει αποτελέσματα από την ημέρα που θα κοινοποιηθεί.
   Εφαρμόζεται από την 1η Ιανουαρίου 2013.
   Άρθρο 3
   Η παρούσα απόφαση απευθύνεται στην Πορτογαλική Δημοκρατία.
   
      Βρυξέλλες, 22 Ιανουαρίου 2013.
      
         
            Για το Συμβούλιο
         
         
            Ο Πρόεδρος
         
         M. NOONAN
      
   
   
      (1)  ΕΕ L 347 της 11.12.2006, σ. 1.
   
      (2)  ΕΕ L 19 της 23.1.2010, σ. 5.